ชงตั้งกองทุนคุมด้านราคา สินค้าเกษตร
นักวิชาการเสนอตั้งกองทุนรักษาเสถียรภาพราคา &#8220;ข้าวนาปีนาปรังข้าวโพดมันสำปะหลัง&#8221; ให้เกษตรกรจ่ายสมทบ
19 ส.ค. 2554

นักวิชาการเสนอตั้งกองทุนรักษาเสถียรภาพราคา “ข้าวนาปีนาปรังข้าวโพดมันสำปะหลัง” ให้เกษตรกรจ่ายสมทบ
นายมนต์ชัย พินิจจิตรสมุทร นักวิชาการคณะเศรษฐศาสตร์ มหาวิทยาลัยเกษตรศาสตร์ กล่าวว่า รัฐบาลและธนาคารเพื่อการเกษตรและสหกรณ์การเกษตร (ธ.ก.ส.) ควรจะเริ่มจัดตั้งกองทุนรักษาเสถียรภาพราคาสินค้าเกษตร เพื่อเป็นเครื่องมือช่วยลดความเสี่ยงความผันผวนของราคา และดูแลด้านรายได้แก่เกษตรกร
กองทุนนี้จะมีหน้าที่ดูแลเสถียรภาพด้านราคาสินค้า 4 ประเภท คือ ข้าวนาปี ข้าวนาปรัง มันสำปะหลัง และข้าวโพดเลี้ยงสัตว์ โดยเกษตรกรรายย่อยผู้มีรายได้ต่ำจะเป็นผู้จ่ายเงินสมทบ ปีแรกจ่าย 10% จากนั้นเพิ่มปีละ 5% แต่รวมแล้วต้องไม่เกิน 50% กรณีข้าวนาปีจ่าย 6,356 บาท ข้าวนาปรัง 2.31 หมื่นบาท มันสำปะหลัง 3.55 หมื่นบาท และข้าวโพดเลี้ยงสัตว์ 2.28 หมื่นบาท 
ขณะที่รัฐบาลจะต้องลงขันในการจัดตั้งกองทุนระยะต้น 4,073 ล้านบาท เมื่อครบอายุ 10 ปี กองทุนจะมีขนาด 1.27 หมื่นล้านบาท เพียงพอในการดูแลระดับราคา
นายบุญช่วย เจียดำรงค์ชัย ผู้ช่วยผู้จัดการ ธ.ก.ส. กล่าวว่า กองทุนรักษาเสถียรภาพราคาสินค้าเกษตร จะช่วยให้เกษตรกรมีความเป็นอยู่ที่มั่นคงขึ้น โดยจะเสนอให้รัฐบาลใหม่พิจารณาหลังเลือกตั้ง
“จะนำมาใช้ร่วมกับโครงการประกันรายได้หรือไม่นั้น คงต้องรอผลสรุปที่ชัดเจนก่อน เพราะการตั้งกองทุนฯ ก็มีทั้งข้อสังเกตจากตัวอย่างในต่างประเทศว่า หากเป็นช่วงที่ราคาสินค้าเกษตรมีแนวโน้มตกต่ำ ก็จะเป็นภาระของกองทุนฯ " นายบุญช่วยกล่าว 
นอกจากนี้ ในวงสนทนา มีการตั้งข้อสังเกตจากผู้บริหาร ธ.ก.ส. ด้วยว่า การจะให้เกษตรกรจ่ายเงินสมทบนั้น สำหรับเมืองไทยคงเป็นเรื่องที่ทำได้ลำบาก เหมือนกรณีกองทุนของภาคแรงงานก็มีปัญหา ไม่เหมือนกับโครงการประกันรายได้ หรือโครงการรับจำนำ ที่รัฐบาลอุดหนุน เกษตรกรได้อย่างเดียว จึงดำเนินการได้ง่าย